Verbod op ou motors in ParysPersone stap op die Champs Élysées in Parys, Frankryk (8 Mei 2016) Die straat sal elke eerste Sondag van die maand slegs vir voetgangers beskikbaar wees. Foto: REUTERS/Jacky Naegelen Alle motors wat voor 1997 geregistreer is, sal vanaf 1 Julie 2016 in Parys, Frankryk, verbied word, onder ŉ nuwe wet wat poog om die stad se lugbesoedeling te verbeter. Die Franse koerant Le Monde berig ouer motors sal gedurende weeksdae in die middestad verbied word. Alle motorfietse wat voor 1999 geregistreer is, word ook verbied. Die verbod is verlede jaar aangekondig as deel van teenbesoedelingsmaatreëls wat binne die volgende paar jaar al hoe strenger gaan word. Teen 2020 sal motors, wat voor 2010 geregistreer is, waarskynlik verbied word. Persone wat die verbod oortree, kan tot €35 (ongeveer R600) beboet word en vanaf 1 Januarie 2017 tot €78 (R1 300). Anne Hidalgo, die burgemeester van Parys, het reeds verskeie maatreëls ingestel om die lugbesoedeling te beperk, waaronder ŉ onlangse besluit dat motors op die eerste Sondag van elke maand in die Champs-Élysées verbied word. Ongeveer 10% van alle motors in Parys word deur die verbod op die 19 jaar oue motors geraak. Die Wêreldgesondheidsorganisasie voer aan ongeveer 42 000 persone sterf jaarliks in Frankryk weens lugbesoedeling. Die Franse senaat beraam dat lugbesoedeling die stad jaarliks ongeveer €100 miljard uit die sak jaag.